**Τι είναι οι εγκλίσεις;**

Ας παρατηρήσουμε το ίδιο ρήμα στις παρακάτω προτάσεις:

1. **Δένω** τα κορδόνια των παπουτσιών μου.
2. Δεν ξέρω **να δένω** τα κορδόνια των παπουτσιών μου.
3. **Δένε** τα κορδόνια των παπουτσιών σου.

Όπως διαπιστώνεις το ίδιο ρήμα (δένω) εμφανίζεται με **διαφορετικές** **μορφές** στις παραπάνω προτάσεις. Αυτές οι διαφορετικές μορφές εκφράζουν και **διαφορετικές** **σημασίες**. Δηλαδή με την πρόταση «δένω τα κορδόνια των παπουτσιών μου» δηλώνουμε κάτι αληθινό, ενώ με την πρόταση «δένε τα κορδόνια των παπουτσιών σου» διατάζουμε κάποιον. Αυτές οι διαφορετικές μορφές του ρήματος είναι οι **εγκλίσεις**. Εννοείται, βέβαια, πως ο ομιλητής αποφασίζει κάθε φορά με ποιο ***τρόπο*** θα μιλήσει, άρα με ποια μορφή του ρήματος θα εκφράσει αυτό που θέλει, ανάλογα με το στόχο που θέλει να πετύχει. Συνεπώς μπορούμε να πούμε ότι:

**Εγκλίσεις** είναι οι διαφορετικές μορφές που παίρνει το ρήμα, ώστε να δηλωθεί η στάση του ομιλητή, η ***τροπικότητα***.

**Πόσες και ποιες εγκλίσεις έχουμε;**

Από τα προηγούμενα παραδείγματα συμπεραίνουμε ότι το ρήμα εμφανίζεται με 3 διαφορετικές μορφές. Άρα, έχουμε 3 εγκλίσεις. Αυτές είναι η οριστική, η υποτακτική, η προστακτική.

|  |  |
| --- | --- |
| **οριστική** | **Δένω** τα κορδόνια των παπουτσιών μου. |
| **υποτακτική** | Δεν ξέρω**να δένω** τα κορδόνια των παπουτσιών μου. |
| **προστακτική** | **Δένε** τα κορδόνια των παπουτσιών σου. |

Συμπεραίνουμε ότι για να σχηματίσουμε την **υποτακτική** χρησιμοποιούμε τους ίδιους τύπους με εκείνους της οριστικής, χρησιμοποιούμε όμως επιπλέον το μόριο **να** ή τους συνδέσμους **αν**, **εάν**, **σαν**, **πριν**, **πριν** **να**, **μόλις**, **προτού**, **άμα**, **γιανα**, **μήπως**, **μην** (με τη σημασία του μήπως).

Στην αρνητική μορφή η οριστική έχει άρνηση **δε**(**ν**), ενώ η υποτακτική έχει άρνηση **μη**(**ν**).

Για την **οριστική** στο **Μέλλοντα** χρησιμοποιούμε το μόριο **θα**.

Η **προστακτική** έχει τύπους μόνο για το **β’ ενικό** και το **β’ πληθυντικό** και έχει διαφορετικούς τύπους από την οριστική, τουλάχιστον για το β’ ενικό (δένε). Η προστακτική δεν έχει τύπους για την άρνηση\*. Όταν θέλουμε να δώσουμε αρνητική προσταγή χρησιμοποιούμε την υποτακτική, π.χ.

Τρέχα γρήγορα (προστακτική) / Μην τρέχεις γρήγορα (υποτακτική).

Με λίγα λόγια:

Στην **οριστική** χρησιμοποιούμε το μόριο **θα** και την άρνηση **δεν**.

Στην **υποτακτική** χρησιμοποιούμε τα μόρια **να** ή **ας** και την άρνηση **μη(ν)**.

Η **προστακτική** έχει δικούς της τύπους και **δεν έχει άρνηση**.

**Συγκεντρωτικός πίνακας με τις σημασίες των εγκλίσεων**

Δε θα πρέπει να ξεχνάμε ότι στον προφορικό λόγο η σημασία της κάθε έγκλισης γίνεται φανερή από τα εξωγλωσσικά στοιχεία, δηλαδή από τον τόνο της φωνής, από την έκφραση του προσώπου, από τις κινήσεις των χεριών ή από τη στάση του σώματος.

|  |  |  |  |
| --- | --- | --- | --- |
|   | **Παραδείγματα** | **έγκλιση** | **φανερώνει** |
| 1) | **Κοιτάζει** το γαλάζιο πουλί. | **οριστική** | πραγματικό |
| 2) | Το νερό της θάλασσας **δεν πίνεται**. | **οριστική** | πραγματικό-βέβαιο |
| 3) | **Θα έδινα** τα πάντα, για να πετύχω. | **οριστική** | το δυνατό |
| 4) | Τότε **να δεις** τι αξίζω. | **υποτακτική** | το δυνατό |
| 5) | Ο Πέτρος δεν είναι μέσα. **Θα παίζει** στην αυλή. (=ίσως παίζει) | **οριστική** | πιθανό |
| 6) | Δε θέλει να ακολουθήσει· **θα κουράστηκε** | **οριστική** | πιθανό |
| 7) | Και **να έρθει** και **να μην** έρθει, εγώ θα πάω. | **υποτακτική** | πιθανό |
| 8) | **Μακάρι** **να μην**τον **γνώριζα** | **οριστική** | ευχή |
| 9) | **Ας πάει** στο καλό. | **υποτακτική** | ευχή |
| 10) | **Δεν έρχεσαι** αύριο μαζί μου στη δουλειά; | **οριστική** | παράκληση |
| 11) | **Σύρε**, παιδί μου, στο καλό. | **προστακτική** | παράκληση |
| 12) | **Αν βρω** λίγο  χρόνο, θα ζωγραφίσω. | **υποτακτική** | το ενδεχόμενο |
| 13) | **Ας γίνω** πρώτα καλά, και ύστερα βλέπουμε. | **υποτακτική** | το επιθυμητό |
| 14) | Εδώ **ας σταθώ** κι **ας ξαποστάσω**. | **υποτακτική** | προτροπή |
| 15) | **Προσκύνα**, Λιάκο, τον πασά. | **προστακτική** | προτροπή |
| 16) | **Ας έρθει** κι αυτός, αφού το θέλει. | **υποτακτική** | παραχώρηση |
| 17) | **Να το πω**; **Να μην το πω**; **Τι να κάνω**; | **υποτακτική** | απορία |
| 18) | **Να μη μου ξαναμιλήσεις**. | **υποτακτική** | προσταγή |
| 19) | **Ανοίξτε** τα παράθυρα. | **προστακτική** | προσταγή |
| 20) | **Μη φωνάζετε** έτσι. | **προστακτική** | απαγόρευση |
| 21) | **Λυπήσου** με, Θεέ μου. | **προστακτική** | παράκληση |
| 22) | **Λέγε, λέγε**, πέτυχες το σκοπό σου. | **προστακτική** | έντονη περιέργεια |